***ลอรีฌีนดูว์มงด์*** (ฝรั่งเศส: *L'Origine du monde*; "ต้นกำเนิดของโลก") เป็นจิตรกรรมสีน้ำมันบนผ้าใบโดยกุสตาฟว์ กูร์แบ ศิลปินชาวฝรั่งเศส เขียนขึ้นในปี 1866 แสดงภาพใกล้ของสตรีเปลือยส่วนช่องคลอดและท้องขณะนอนถ่างขาบนเตียง

ประวัติศาสตร์
-------------

### ตัวตนของนางแบบในภาพ

ตัวตนของนางแบบในภาพเป็นที่สนใจในหมู่นักประวัติศาสตร์ศิลป์มาโดยตลอด ส่วนใหญ่เชื่อว่านางแบบคือโจแอนนา ฮิฟเฟอร์นัน หรือโจ นางแบบคนโปรดของกูร์แบ ซึ่งเป็นคู่รักของเจมส์ วิสเลอร์ ศิลปินชาวอเมริกันและเพื่อนของกูร์แบ ฮิฟเฟอร์นันเคยปรากฏเป็นนางแบบในชุดภาพเขียนสี่ภาพของกูร์แบ ชื่อ *โจ ลาแบลีร์ล็องแดซ* ("โจ โฉมงามชาวไอริช") เขียนขึ้นในปี 1865–1866 จึงมีความเป็นไปได้มากว่าเธอจะเป็นนางแบบในภาพ *ลอรีฌีนดูว์มงด์* เช่นกัน นอกจากนี้ยังมีผู้ตั้งข้อสันนิษฐานว่าเธออาจมีความสัมพันธ์กับกูร์แบ จนนำไปสู่การตัดขาดระหว่างกูร์แบกับวิสเลอร์ไม่นานจากนั้น อย่างไรก็ตาม มีผู้ตั้งข้อสังเกตว่าเธอเป็นสตรีผมแดง จึงไม่น่ามีขนอวัยวะเพศสีดำดังที่เห็นในภาพ *ลอรีฌีนดูว์มงด์*

ในเดือนกุมภาพันธ์ 2013 *ปารีมัตช์* รายงานว่า ฌ็อง-ฌัก แฟร์นีเย ผู้เชี่ยวชาญเกี่ยวกับกูร์แบ ระบุว่าสามารถยืนยันภาพเขียนที่เป็นท่อนบนของภาพ *ลอรีฌีนดูว์มงด์* บางส่วนระบุว่านี่เคยเป็นภาพเดียวกันมาก่อนที่จะถูกแยกจากกัน แฟร์นีเยสรุปผลการศึกษาดังกล่าวหลังใช้เวลาสองปี และเสนอให้ใส่ภาพส่วนท่อนบนประกอบไปด้วยในกาตาลอกแรซอเนของกูร์แบในฉบับถัดไป ในขณะที่พิพิธภัณฑ์ออร์แซซึ่งเป็นสถานที่จัดแสดงภาพ ระบุว่า *ลอรีฌีนดูว์มงด์* ไม่ได้เป็นส่วนหนึ่งของภาพชิ้นที่ใหญ่กว่า *เดอะเดลีเทลิกราฟ* รายงานว่า "ผู้เชี่ยวชาญจากศูนย์วิจัยการา (ศูนย์วิเคราะห์และวิจัยศิลปะและโบราณคดี) สามารถปะติดปะต่อภาพเขียนทั้งสองโดยใช้ร่องที่มาจากกรอบไม้เดิมและเส้นบนผ้าใบ ซึ่งตรงกันทั้งสองภาพ" แต่การาไม่ได้รายงานข้อสรุปอื่นใดเกี่ยวกับภาพเขียนอีก

มีนักวิจารณ์ศิลปะบางส่วนเชื่อว่าภาพนี้เป็นภาพเขียนจากศพของสตรีมากกว่านางแบบที่ยังมีชีวิตอยู่

### เจ้าของ

เชื่อกันว่าฮาลิล เชริฟ พาชา (ฮาลิลเบย์) ทูตชาวออตโตมันเป็นผู้จ้างกูร์แบให้สร้างภาพเขียนนี้ขึ้นไม่นานหลังพาชาย้ายไปอาศัยในปารีส โดยชาร์ล โอกุสแต็ง แซ็งต์-เบิฟว์ เป็นผู้แนะนำทั้งสองให้รู้จักกัน พาชาตั้งใจจะเก็บภาพเขียนเข้าชุดสะสมภาพเขียนแนวกามวิสัยของเขา ซึ่งมีผลงานชิ้นอื่น ๆ เช่น เลอแบ็งตูร์ก ("โรงอาบน้ำตุรกี") โดยฌ็อง-โอกุสต์-ดอมีนิก แอ็งกร์ และ *เลอซอแมย์* ("ผู้หลับใหล") ของกูร์แบเอง

ภายหลังพาชาสูญเสียเงินจากการพนัน ภาพเขียนได้ถูกส่งต่อเป็นของสะสมส่วนบุคคลเรื่อยมา พาชาขายภาพนี้ครั้งแรกในปี 1868 โดยมีผู้ซื้อคืออ็องตวน เดอ ลา นาร์ด พ่อค้าของโบราณผู้ซึ่งต่อมาได้ขายให้แก่แอดมง เดอ กงกูร์ ในปี 1889 ตามด้วยบารอนแฟแร็นตส์ ฮ็อตว็อญ นักสะสมชาวฮังการี ซื้อภาพเขียนนี้จากหอศิลป์แบร์นายม์-เฌินในปี 1910 และนำกลับไปบูดาเปสต์ ช่วงหลังสงครามโลกครั้งที่สอง ภาพเขียนถูกกองทัพโซเวียตขโมยไป แต่ฮ็อตว็อญได้จ่ายค่าไถ่ขอภาพคืนมาก่อนจะนำภาพเขียนออกจากประเทศฮังการีในปี 1947 ไปยังปารีส

ในปี 1955 *ลอรีฌีนดูว์มงด์* ได้รับการประมูลไปด้วยมูลค่า 1.5 ล้านฟรังก์ (4,285 ดอลลาร์สหรัฐในเวลานั้น) โดยฌัก ลาก็อง นักจิตวิเคราะห์ และนำไปแขวนไว้ในบ้านพักที่กีทร็องกูร์

หลังลาก็องเสียชีวิตในปี 1981 รัฐมนตรีกระทรวงเศรษฐกิจและการเงินของฝรั่งเศสได้รับภาพเขียนนี้แลกกับภาษีมรดกของลาก็อง (กระบวนการซึ่งเรียกว่า *Dation en paiement* ในกฎหมายฝรั่งเศส) ต่อมาภาพเขียนได้รับการจัดแสดงและเป็นของสะสมของพิพิธภัณฑ์ออร์แซนับตั้งแต่ปี 1995 ถึงปัจจุบัน

### ความปลุกปั่น

ในศตวรรษที่ 19 ได้เกิดการปฏิวัติการจัดแสดงภาพเปลือยบุคคล นำโดยกูร์แบและเอดัวร์ มาแน

ถึงแม้ความตื่นเต้นและปลุกปั่นของภาพเปลือยจะลดลงนับตั้งแต่ยุคของกูร์แบ อันเป็นผลจากวิวัฒนาการของการถ่ายภาพและภาพยนตร์ แต่เมื่อภาพมาถึงที่พิพิธภัณฑ์ออร์แซก็ได้สร้างความตื่นตาตื่นใจเป็นอย่างมาก รายงานการขายโปสต์การ์ดของร้านค้าพิพิธภัณฑ์ออร์แซระบุว่าโปสต์การ์ดภาพ *ลอรีฌีนดูว์มงด์* มีคนซื้อไปมากที่สุดเป็นอันดับสอง รองจาก *การเต้นรำที่มูแล็งเดอลากาแล็ต* ของปีแยร์-โอกุสต์ เรอนัวร์

อิทธิพล
-------

ความโจ่งแจ้งของภาพอาจเป็นแรงบันดาลใจของผลงานชิ้นสำคัญสุดท้ายของมาร์แซล ดูว์ช็อง ในชื่อ *เอต็องดอเน* (1946–1966)

ในปี 1989 ออร์ล็อง ศิลปินชาวฝรั่งเศส สร้างผลงานชีบาโครม *ลอรีฌีนเดอลาแกร์* ("ต้นกำเนิดของสงคราม") ซึ่งเป็นภาพล้อเลียนในรูปแบบผู้ชาย แสดงองคชาตแข็งตัวแทน

ในปี 2004 อานิช กปูร จัดแสดงผลงานติดตั้งชื่อ *ลอรีฌีนดูว์มงด์* ซึ่งตั้งตามผลงานของกูร์แบ ปัจจุบันจัดแสดงอยู่ที่พิพิธภัณฑ์ศตวรรษที่ยี่สิบเอ็ด คานาซาวะ ประเทศญี่ปุ่น

ในเดือนกุมภาพันธ์ 2011 เฟซบุ๊กเซ็นเซอร์ภาพ *ลอรีฌีนดูว์มงด์* ซึ่ง Frode Steinicke ศิลปินชาวโคเปนเฮเกนโพสต์เพื่อใช้แทนความเห็นของเขาต่อรายการโทรทัศน์ทางช่อง DR2 หลังเกิดเหตุการณ์ได้มีการเคลื่อนไหวออนไลน์โดยมีผู้ใช้จำนวนหนึ่งเปลี่ยนรูปโพรไฟล์ตนเป็นรูปของภาพเขียนนี้เพื่อแสดงจุดยืนร่วมกับ Steinicke ซึ่งในตอนนั้นถูกเฟซบุ๊กระงับการใช้งานบัญชี ท้ายที่สุดเฟซบุ๊กถอนการระงับบัญชี แต่ยังคงดำเนินการลบหน้าที่มีภาพเขียนนี้ออกต่อไป

อ้างอิง
-------

1. ↑  Jones, Jonathan (25 September 2018). "Who posed for the 'Mona Lisa of vaginas'?". *The Guardian*. สืบค้นเมื่อ 2018-10-05.
2. 1 2 3  Henry Samuel (7 February 2013). "Amateur art buff finds £35 million head of Courbet masterpiece". *The Daily Telegraph*.
3. ↑  Noël, Benoit; Hournon, Jean (2006). "Gustave Courbet – L'Origine du Monde, 1866". *Parisiana – La capitale des peintres au XIXème siècle* (ภาษาฝรั่งเศส). Les Presses Franciliennes. p. 37. ISBN 9782952721400.
4. ↑  Dorothy M. Kosinski (1988). "Gustave Courbet's *The Sleepers* The Lesbian Image in Nineteenth Century French Art and Literature". *Artibus et Historiae*, Vol. 9, No. 18 , p.187
5. ↑  "*L'Origine du monde*: Le secret de la femme cachée". *Paris Match* (ภาษาฝรั่งเศส). 7 February 2013. คลังข้อมูลเก่าเก็บจากแหล่งเดิมเมื่อ 2013-04-15. สืบค้นเมื่อ 2013-02-07.
6. ↑  "Has the head of The Origin of the World been found?". *The Telegraph*. 10 February 2013. สืบค้นเมื่อ 11 February 2013.
7. ↑  "Summary of analytical report – Painting on canvas, portrait of a woman" เก็บถาวร 2015-02-17 ที่ เวย์แบ็กแมชชีน, Centre d'Analyses et de Recherche en Art et Archéologie, 7 February 2013
8. ↑  Uparella & Jauregui 2018, p. 95.
9. 1 2
10. ↑  Konstantin Akinsha (1 February 2008). "The Mysterious Journey of an Erotic Masterpiece". *ARTnews*.
11. ↑  "Measuring Worth – Relative Worth Comparators and Data Sets". *www.measuringworth.com*.
12. ↑  *Lacan and the Matter of Origins* by Shuli Barzilai, p. 8
13. ↑  "courbet – origin of the world". *www.lacan.com*.
14. ↑  Hutchinson, Mark (8 August 2007). "The history of *The Origin of the World*". *The Times Literary Supplement*. London.
15. ↑  "Femalic Molds", The Marcel Duchamp Studies Online Journal (toutfait.com), 1 April 2003/5 May 2016
16. ↑  "ORLAN: L'origine de la Guerre". *The Eye of Photography*. 21 December 2014. สืบค้นเมื่อ 2018-10-22.
17. ↑  "金沢21世紀美術館". *金沢21世紀美術館*.
18. ↑  Emily Greenberg "Facebook, Censorship and Art" เก็บถาวร 2011-11-05 ที่ เวย์แบ็กแมชชีน, *Cornell Daily Sun*, 8 March 2011
19. ↑  Dépêche AFP du 17/02/10 "*L'Origine du monde* de Courbet interdit de Facebook pour cause de nudité"

### บรรณานุกรม

* Dagen, Philippe (21 June 1995). "Le Musée d'Orsay dévoile *L'Origine du monde*". *Le Monde*.
* Dagen, Philippe (22 October 1996). "Sexe, peinture et secret". *Le Monde*.
* Du Camp, Maxime (1878). *Les Convulsions de Paris* (ภาษาฝรั่งเศส). Vol. Volume II: *Épisodes de la Commune*. Paris: Hachette. `{{cite book}}`: `|volume=` has extra text (help)
* Lechien, Isabelle Enaud. *James Whistler*. ACR Édition.
* Guégan, Stéphane; Michèle Haddad. *L'ABCdaire de Courbet*. Flammarion.
* Noiville, Florence (25 March 1994). "Le retour du puritanisme". *Le Monde*.
* Savatier, Thierry (2006). *L'Origine du monde, histoire d'un tableau de Gustave Courbet*. Paris: Bartillat.
* Schlesser, Thomas (2005). "L'Origine du monde". *Dictionnaire de la pornographie*. Paris: Presses Universitaires de France.
* Teyssèdre, Bernard (1996). *Le roman de l'Origine*. Paris: Gallimard.
* Uparella, Paola; Jauregui, Carlos A. (2018). "The Vagina and the Eye of Power (Essay on Genitalia and Visual Sovereignty)". *H-Art*. **3** (3): 79–114. doi:10.25025/hart03.2018.04.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**ลอรีฌีนดูว์มงด์**

* Musée d'Orsay: *L'Origine du monde* เก็บถาวร 2016-03-19 ที่ เวย์แบ็กแมชชีน (ในภาษาอังกฤษ)
* Musée d'Orsay: *L'Origine du monde* (ในภาษาฝรั่งเศส)
* Musée d'Orsay: *L'Origine du monde* – Notice d´Oeuvre (ในภาษาฝรั่งเศส)
* News from CARAA (ในภาษาฝรั่งเศส)
* Conference from Musée d'Orsay (ในภาษาฝรั่งเศส)
* Composition เก็บถาวร 2019-09-05 ที่ เวย์แบ็กแมชชีน of *L'Origine du monde*
* 2018 BBC story

| การควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| ทั่วไป | 
* VIAF
	+ 1
* เวิลด์แคต (ผ่าน VIAF)

 |
| หอสมุดแห่งชาติ | 
* เยอรมนี
* อิสราเอล
* สหรัฐ

 |
| สถาบันวิจัยศิลปะ | 
* Joconde (France)

 |